- జీఎస్టీ మొదలు..ఎఫ్‌ఆర్‌డీఐ వరకు అదే తీరు
- సింగిల్‌ ట్యాక్స్‌ వ్యాపారుల పాలిట పజిల్‌
- జనాల గుండెల్లో గుబుల్‌..
- కార్పొరేట్లకు మాత్రం రెడ్‌కార్పెట్‌
- కొత్త పన్నుతో ఎగిసిన ధరలు, కుంగిన ఉత్పత్తి
- ఏడాదంతా గందరగోళ వాతావరణమే
- అన్ని రంగాలను ఆవహించిన భయాలు
సందేహాలు, భయాల నడుమ కొత్త ఆశలకు చోటు లేని వాతావరణంలో 2017కు గుడ్‌బై చెప్పే సమయం దగ్గరపడుతోంది. కొత్త సంవత్సరానికి స్వాగతం పలికే ముందు గతానుభవాలను ఒకసారి గుర్తు చేసుకుందాం. గతేడాదిలో బడ్జెట్‌ తేది మార్పుతో మొదలైన మోడీ సర్కారు చర్యలు ఏడాది చివరకు కొనసాగాయి. వివిధ సంస్కరణలతో దేశ ఆర్థిక రంగాన్ని ప్రభుత్వం సర్కస్‌ ఫీట్లు చేయించింది. దీంట్లో ప్రథమంగా వస్తుసేవల పన్ను (జీఎస్టీ). కేంద్రంలోని మోడీ సర్కారు దృష్టిలో జీఎస్టీ అంటే.. గూడ్స్‌ సింపిల్‌ ట్యాక్స్‌. కానీ దేశ ప్రజలకు మాత్రం 'అమ్మో' జీఎస్టీ అనిపించేలా చేసింది. ఇక వ్యాపారులకు లేని భయాలను సృష్టించింది. కార్పొరేట్లకు పుల్‌ జోష్‌ ఇచ్చింది. మరోవైపు జీఎస్టీ అమలుపై పలువురు ఆర్థిక విశ్లేషకులు ప్రభుత్వాన్ని పలుమార్లు హెచ్చరించారు. అయినా సర్కారు మొండివైఖరితో ముందుకు వెళ్లింది. ఏడాది ముగుస్తున్న జీఎస్టీతో మేలు జరిగింది శూన్యమే. అలాగే ఇప్పటి వరకు నోట్ల రద్దుతో చితికిపోయిన చిన్న తరహా పరిశ్రమలు, జీఎస్టీతో మూసుకునే పరిస్థితి నెలకొంది. మొత్తంగా ఈ ఏడాది జీఎస్టీ మిగిల్చిన విషాదం అంతా ఇంతా కాదు. మరోప్రక్క బ్యాంకింగ్‌ వ్యవస్థ వృద్ధికి ప్రధాన అడ్డంకిగా మొండిబకాయిల (ఏన్‌పీఏల) తయారయ్యాయి. ఇక విలీనాల పేరిట ప్రభుత్వ రంగ బ్యాంకులను కుదించే దిశగా సర్కారు చర్యలను ముమ్మరం చేసింది. దీనికితోడు కొత్తగా ఎఫ్‌ఆర్‌డీఐ బిల్లు పేరిట సామాన్య డిపాజిట్‌దారుల జేబుకు చిల్లుపెట్టేందుకు ప్రణాళికలు చేస్తోందన్న అనుమానాలు కలుగుతున్నాయి. అయితే ప్రభుత్వం అలాంటిదేమీ లేదంటున్న ఆ మాటలపై ప్రజల్లో మాత్రం నమ్మకం కన్పించడం లేదు. ఇవేకాకుండా 2017లో పలు ఆర్థికాంశాలు సామాన్యుడి నుంచి బడాబాబుల వరకు తీవ్ర కలవరానికి గురిచేశాయి. అయితే 2017 సంవత్సరం క్యాలెండర్‌లో తీపి జ్ఞాపకాల కన్నా చేదు నిజాలకే స్థానం దక్కింది..
కార్పొరేట్లవే 77శాతం మొండిబకాయిలు!
ప్రభుత్వ రంగ బ్యాంకుల నిరర్థక ఆస్తుల్లో (ఎన్‌పీఏలు) సూమరు 77శాతం మొండిబాకాయిలు కార్పొరేట్‌ కంపెనీలవేనని ఆర్‌బీఐ గణాంకాల ద్వారా వెల్లడైంది. ప్రసుత్త ఆర్థిక సంవత్సరం సెప్టెంబర్‌తో ముగిసిన రెండో త్రైమాసికంలో ప్రభుత్వ రంగ బ్యాంకుల (పీఎస్‌బీ) మొండి బకాయిలు రూ.7.34 లక్షల కోట్లకు చేరుకున్నాయి. దీంట్లో ఎక్కువ కార్పొరేట్‌ ఎగవేతదారులవే ఉన్నట్టుగా ఆర్‌బీఐ పేర్కొంది. దీంతో పాటు ప్రయివేటు బ్యాంకుల నిరర్ధక ఆస్తులు రూ.1.03 లక్షల కోట్లకు చేరువయ్యాయి. ''2017 సెప్టెంబర్‌ 30 నాటికి ప్రభుత్వ రంగ బ్యాంకుల స్థూల నిరర్థక ఆస్తులు రూ.7,33,974 కోట్లకు చేరుకోగా.. ప్రయివేటు రంగ బ్యాంకుల ఆస్తులు రూ.1,02,808 కోట్లకు చేరాయి' అని ఆర్‌బీఐ గణాంకాలు చెబుతున్నాయని ఆర్థిక మంత్రిత్వ శాఖ వెల్లడించింది.
పన్ను శ్లాబుల విలీనం దిశగా...
దే శామంతా ఒకే పన్ను విధానంతో 2017 జులై 1 నుంచి వస్తు సేవల పన్ను (జీఎస్టీ)ను మోడీ సర్కారు అమల్లోకి తెచ్చింది. ఇందులో 5%, 12%, 18%, 28% మేర నాలుగు పన్ను శ్లాబులను నిర్ణయించింది. అంతకుముందు దేశ వ్యాప్తంగా అమలులో ఉన్న 10 పరోక్ష పన్నుల స్థానంలో సర్కారు జీఎస్టీని తీసుకొచ్చిన సంగతి తెలిసిందే. మోడీ ప్రభుత్వం ఎంతో ప్రతిష్టాత్మకంగా తీసుకొచ్చిన ఈ జీఎస్టీపై వ్యాపార వర్గాల్లో ఇప్పటికీ భారీ అనుమానాలు, సందేహాలు ఉండటం గమనార్హం. జీఎస్టీతో దేశ ఆర్థిక వ్యవస్థలో పెనుమార్పులకు దారితీయకుండా..వ్యవస్థను భారీ కుదుపులకు గురిచేసింది. జీఎస్టీ అమలుతో ప్రజలు, వ్యాపారులు ఎదుర్కొంటున్న ఇక్కట్లు వర్ణనాతీతం. జీఎస్టీతో వ్యాపారం సులువు అయ్యిందని కేంద్ర ఆర్థిక మంత్రి అరుణ్‌ జైట్లీ చెబుతున్నారు. ఒకవేళ అదే నిజమైతే ప్రజలు, వ్యాపారస్తుల నుంచి తీవ్ర అసంతృప్తి ఎందుకు వ్యక్తమవుతున్నది. అందుకేనేమో సర్కారు జీఎస్టీని ప్రవేశపెట్టిన కొద్ది నెలల్లోనే శ్లాబ్‌ల విలీనం దిశగా అడుగులు వేసింది. పలు రకాల వస్తువులను తక్కువ శాతం కలిగిన 5శాతంలోకి చేర్చింది. మరోవైపు జీఎస్టీతో వస్తువుల ధరలు తగ్గి పేదలు, మధ్యతరగతికి మేలు జరుగుతుందని సర్కారు పలుమార్లు చెప్పింది. ఇందుకు భిన్నంగా గత కొన్ని నెలలుగా ధరలు ఎగిసిపడుతున్నాయి. 2017 నవంబర్‌లో టోకు ధరల ఆధారిత ద్రవ్యోల్బణం సూచీ (డబ్ల్యూపీఐ) 3.93 శాతంగా నమోదయ్యింది. అంటే 2016 నవంబర్‌ ఉన్న టోకు బాస్కెట్‌ ధరతో పోల్చితే 2017 నవంబర్‌లో టోకు బాస్కెట్‌ ధర 3.93 శాతం పెరిగిందన్నమాట. ఈ స్థాయిలో టోకు ద్రవ్యోల్బణం పెరగడం ఎనిమిది నెలల్లో ఇదే తొలిసారి. అక్టోబర్‌లో టోకు ద్రవ్యోల్బణం 3.59 శాతం కాగా, గతేడాది నవంబర్‌లో 1.82 శాతంగా ఉంది. కాగా ఇటీవలే విడుదలైన నవంబర్‌ రిటైల్‌ ద్రవ్యోల్బణం 15 నెలల గరిష్ట స్థాయిలో 4.88 శాతంగా నమోదై ఆందోళనకు గురి చేసిన సంగతి విదితమే. జీఎస్టీ అమలు వల్ల పన్ను రాబడిలోనూ భారీగా కుంగుదల చోటు చేసుకుంది. దీంతో ప్రభుత్వం పలు దిద్దుబాటు చర్యలు చేపట్టింది. మరో కనువిప్పు కలిగించే అంశమేటంటే..జీఎస్టీ పాలసీ 31 మంది సభ్యుల్లో ఒక్క మహిళకు కూడా చోటు కల్పించకపోవడం గమనార్హం.
అత్యంత సంపన్నుడు ముఖేశ్‌ అంబానీ
దేశ ఆర్థిక వ్యవస్థ పయనం పతనం దిశగా సాగుతోంది. మరోవైపు ఆర్థిక సంస్కరణల కారణంగా దేశంలోని అన్ని వర్గాల నుంచి ప్రభుత్వం పలు త్రైమాసికాలుగా విమర్శలను ఎదుర్కొంటున్నది. అయినప్పటికీ భారత్‌లోని కుబేరుల సంపద మాత్రం బేపికర్‌గా కొనసాగుతోంది. ఇదే సమయంలో నోట్ల రద్దు, కొత్త పన్ను విధానం జీఎస్టీతో దేశంలోని అన్ని వ్యాపారాలు అంతకంతకు పడిపోతున్నాయి. కానీ ఈ ఏడాది భారత్‌లోని 100 మంది అత్యంత సంపన్నుల మొత్తం సంపద విలువ 26శాతం వృద్థితో 374 బిలియన్‌ డాలర్ల నుంచి 479 బిలియన్‌ డాలర్లుగా నమోదు కావడం విశేషం. ఈ నేపథ్యంలో పోర్బ్స్‌ ఇండియా 100 విడుదల చేసిన వార్షిక జాబితాలో దాదాపు రూ.2.5లక్షల కోట్లు (38 బిలియన్‌ డాలర్ల) సంపదతో ముఖేశ్‌ అంబానీ అగ్రస్థానంలో నిలిచారు. గత పదేండ్లుగా వరుసగా ముఖేశ్‌ మొదటి స్థానంలో నిలుస్తున్నారు. 19 బిలియన్‌ డాలర్ల సంపదతో రెండో స్థానంలో విప్రో చైర్మెన్‌ అజీమ్‌ ప్రేమ్‌జీ నిలిచారు.
ఆధార్‌ అనుసంధానం..
వ్యక్తిగత విశిష్ట గుర్తింపు సంఖ్య ఆధార్‌ను పేదవాడిపై రుద్దే ప్రయత్నాలను సర్కారు ముమ్మరం చేసింది. ఇందులో భాగంగా దాదాపు ఆరు ప్రధాన సేవలకు ఆధార్‌ అనుస ంధానాన్ని తప్పనిసరి చేస్తూ ఇప్పటికే ఉత్తర్వూలు జారీ చేసింది. బ్యాంకు ఖాతాలు, పాన్‌ కార్డు, మ్యూచువల్‌ ఫండ్స్‌, బీమా, పోస్టాఫీస్‌ ఖాతాలు, మొబైల్‌ నంబర్లకు ఆధార్‌ను అనుసంధానం తప్పనిసరి చేసిన సంగతి తెలిసిందే. అయితే చాలా మంది ప్రజలకు దీనిపై అవగాహన లేక అనుసం ధానం దిశగా ముందుకు సాగడం లేదు. ఈ నేపథ్యంలో ఆధార్‌ అనుసంధానించడానికి కేంద్రం గడువు తేదిని మార్చి 31 వరకు పొడగించింది.
బిట్‌కాయిన్‌ నిలిచేనా..!
ఈ ఏడాది గత కొంతకాలంగా అంతర్జాతీయ మార్కెట్లో వర్చువల్‌ కర్సెన్సీ బిట్‌కాయిన్‌ పరుగులు పెడుతోంది. ప్రస్తుతం బిట్‌కాయిన్‌ విలువ 19,850 వేల డాలర్ల మార్క్‌కు చేరింది. మన కరెన్సీలో దీని విలువ 13లక్షలుపైగా పలుకుతోంది. మరోవైపు ప్రపంచవ్యాప్తంగా ఏ దేశ సెంట్రల్‌ బ్యాంక్‌ నుంచి కూడా బిట్‌కాయిన్‌కు చట్టబద్ద అనుమతి లేకపోయినప్పటికీ దీని కొనుగోలుకు ఆసక్తి చూపడంపై పలు అనుమానాలకు తావిస్తోంది. ఇందులో నల్లడబ్బు కలిగిన వారే పెట్టుబడులుగా పెడుతున్నారనే విమర్శలు లేకపోలేదు. స్టాక్‌, రుణ, కమోడిటీ తదితర సంప్రదాయ పెట్టుబడులకు ప్రత్యామ్నాయ మార్గంగా దీన్ని ఇన్వెస్టర్లు ఎంచుకుంటున్నారు. మరోవైపు ఈ డిజిటల్‌ కరెన్సీలతో అప్రమత్తంగా లేకపోతే తీవ్రంగా నష్టపోయే ప్రమాదం ఉందని మార్కెట్‌ నిపుణులు హెచ్చరిస్తున్నారు. ఇది అంత సేఫ్‌ కాదని వారు చెబుతున్నారు. దీనిపై ఇటీవల రిజర్వు బ్యాంకు ఆఫ్‌ ఇండియా (ఆర్‌బీఐ) కూడా హెచ్చరించింది. ఈ తరహా డిజిటల్‌ కరెన్సీపై అంతర్జాతీయంగా చైనా, దక్షిణ కొరియా ప్రభుత్వాలు కూడా ఆందోళన వ్యక్తం చేస్తున్నాయి. ఇవి ఒక రకం మోసపూరిత లావాదేవీలు అని ప్రముఖ అంతర్జాతీయ విత్త సేవల సంస్థ జెపి మోర్గాన్‌ హెచ్చరించింది. ఇక్కడ ఒక విషయం అర్థం చేసుకోవాల్సిన విషయం ఏమిటంటే.. బిట్‌కాయిన్‌ అర్థం కానిది సామ్యానులకు మాత్రమేనన్నది విస్మరించరాదు..
ఎఫ్‌ఆర్‌డీఐతో డిపాజిట్లకు రక్షణ కరువు!
కేంద్ర ప్రభుత్వం ప్రవేశపెడుతున్న వివాదాస్పద ఫైనాన్షియల్‌ రిజుల్యూషన్‌ అండ్‌ డిపాజిట్‌ ఇన్సూరెన్స్‌ బిల్లు (ఎఫ్‌ఆర్‌డీఐ) బిల్లు అత్యంత వివాదస్పదమైంది. ఈ బిల్లు వల్ల ఖాతాదారుల డిపాజిట్లకు భద్రత లేకపోవడంతో దేశ వ్యాప్తంగా దీనిపై వ్యతిరేకత కొనసాగుతూనే ఉంది. ఇందులోని ''బెయిల్‌-ఇన్‌'' అంటే దివాలా తీసే పరిస్థితిలో ఉన్న బ్యాంకుకు కొంత ఊరట కల్పించడానికి సెక్షన్‌ 52(1) నిబంధనలపై అనేక అందోళనలు రేపింది. బిల్లులో ఈ కార్పొరేషన్‌కు తిరుగులేని అధికారాలు కట్టబెట్టే అవకాశం ఉందని, దివాలా తీసిన బ్యాంకు అప్పులన్నింటినీ ఈ కార్పొరేషన్‌ రద్దు చేయడంతోపాటు, ఖాతాదారుల సొమ్మును రద్దు చేసేయవచ్చనీ, దీంతో ఖాతాదారుల డబ్బును కూడా బ్యాంకులు తిరిగి ఇవ్వక్కర్లేదనేది ఇందులో కీలకాంశం. డిపాజిటర్ల సొమ్ముకు తమది హామీ అని ప్రధానీ మోడీ, ఆర్థిక మంత్రి అరుణ్‌ జైట్లీ పదే పదే చెబుతున్నప్పటికీ ఈ 'బెయిల్‌ ఇన్‌'ను మాత్రం తొలగిస్తామని చెప్పకపోవడం గమనార్హం.
పరపతి పెంపు..
కేంద్రంలోని మోడీ ప్రభుత్వం కార్పొరేట్లకు అనుగుణంగా చేపడుతున్న సంస్కరణలను అమెరికా రేటింగ్స్‌ సంస్థ మూడీస్‌ ప్రశంసించింది. భారత సౌర్వభౌమ రేటింగ్‌ను బీఏఏ3 నుంచి బీఏఏ2కు పెంచింది. కాగా మరో అంతర్జాతీయ రేటింగ్‌ దిగ్గజం స్టాండర్డ్‌ అండ్‌ పూర్‌ (ఎస్‌అండ్‌పీ) మాత్రం భారత్‌కు ఇస్తున్న రేటు 'బీబీబీ మైనస్‌' స్టేబుల్‌ అవుట్‌లుక్‌తోనే కొనసాగిస్తున్నట్టు తెలిపింది. ప్రపంచ బ్యాంకు రూపొందించిన ఈజ్‌ ఆఫ్‌ డూయింగ్‌ బిజినెస్‌ సూచీలో 190 దేశాలున్న ఈ జాబితాలో ఇండియా 30 స్థానాలు ఎగబాకి టాప్‌ -100లో చోటు దక్కించుకుంది. ఈజ్‌ ఆఫ్‌ డూయింగ్‌ బిజినెస్‌ ఇండెక్స్‌-2018 జాబితాలో భారత్‌ 100వ స్థానానికి ఎగిసింది. ఇది వరకు 130వ స్థానంలో ఉంది. అయితే ఈవోడీబీలో ర్యాంకింగ్‌ మెరుగైన మాత్రన దేశంలోకి పెట్టుబడులు, పరిశ్రమలు ఏర్పాటు జరగలేదన్నది వాస్తవం.
బ్యాంకు దివాళా  చట్టానికి మార్పులు..
రుణ ఎగవేతదారులు, మోసపూరిత చరిత్ర ఉన్న ప్రమోటర్లకు చెక్‌ పెట్టాలనే ఉద్దేశ్యంతో కేంద్ర ప్రభుత్వం ఇన్‌సాల్వెన్సీ అండ్‌ బ్యాంక్రప్టసీ కోడ్‌(ఐబీసీ)లో మార్పులు తీసుకొచ్చింది. దేశ బ్యాంకింగ్‌ రంగంలో మొండి బకాయిలు (ఎన్‌పీఏ) నానాటికీ పెరిగిపోతుండడంతో ఆయా కేసుల త్వరితగతిన పరిష్కారం కోసం ఈ బ్యాంకు దివాలా చట్టాన్ని రూపొందించారు. దీని అమలులో పారదర్శకత లేదని, రుణ ఎగవేతదారులను ప్రభుత్వమే వెనుక వేసుకొస్తుందనే విమర్శలు ఉన్నాయి. మొండి బాకీల విక్రయంలో రుణ ఎగవేత చరిత్ర ఉన్న ప్రమోటర్లు, మోసపూరిత చరిత్ర కలిగిన ప్రమోటర్లు సొంతం చేసుకోకుండా నిరోధించడమే ఆర్డినెన్స్‌ ప్రధాన ఉద్దేశ్యం.
రూ.2000 నోటు వెనక్కి..!
కేంద్రంలోని మోడీ సర్కారు గతేడాది నవంబర్‌ 8న రూ.500, రూ.1000 నోట్లను అనుహ్యాంగా రద్దు చేసింది. మొత్తం కరెన్సీ సర్య్కూలేషన్‌లో వీటి విలువ 86-87 శాతం ఉంటుంది. దీంతో దేశ ఆర్ధిక వ్యవస్థలో తీవ్ర నగదు కొరత ఏర్పడింది. నగదును మార్చుకోవడానికి ప్రజలు బ్యాంకుల వద్ద బారులు తీరారు. అనంతరం వీటి స్థానంలో రిజర్వు బ్యాంకు ఆఫ్‌ ఇండియా (ఆర్‌బీఐ) కొత్త రూ.500, రూ.2,000 నోట్లను ప్రవేశపెట్టిన సంగతి తెలిసిందే. రూ.2000 పెద్ద నోటు ప్రమాదమేనని గతంలో పలువురు ఆర్థిక నిపుణులు హెచ్చరించారు. అలాగే ప్రభుత్వం వీటిని ఎప్పటికైనా రద్దు చేస్తుందని వారు విశ్లేషించారు.
ప్రస్తుతం ప్రభుత్వం తీరు చూస్తుంటే వారు చెప్పిందే నిజమయ్యేలా ఉంది ఇటీవల వచ్చిన ఒక నివేదిక అంచనా ప్రకారం.. ఆర్‌బీఐ పెద్ద నోటు రూ.2,000ను తిరిగి వెనక్కి తీసుకునే అవకాశం ఉందని ఇటీవల ఎస్‌బీఐ రీసెర్చ్‌ రిపోర్టులో పేర్కొంది. లేదా వీటి ముద్రణను నిలిపివేయవచ్చని తెలిపింది.
పెరిగిన ద్రవ్యలోటు
ప్రస్తుత ఆర్ధిక సంవత్సరం తొలి ఏడు నెలల కాలానికి బడ్జెట్‌ అంచనాల్లో ద్రవ్య లోటు 96.1 శాతానికి చేరుకుంది. కాగా నోట్ల రద్దు, జీఎస్టీ అమలులో వల్ల ఆదాయం తక్కువగా రావడం, వ్యయం పెరగడం వల్ల ద్రవ్యలోటు ఎగిసింది. తొలి ఏడు నెలల్లో రూ.5.25 లక్షల కోట్లకు చేరింది. ఇది బడ్జెట్‌ అంచనాల్లో 96.1 శాతానికి సమానం. గత ఆర్థిక సంవత్సరం ఇదే కాలానికి ద్రవ్యలోటు రూ.4.2 లక్షలు కోట్లుగా ఉంది.
ఫెడ్‌ వడ్డీ రేట్ల పెంపు
ప్రస్తుత ఏడాదిలో అమెరికా కేంద్ర బ్యాంకు ఫెడరల్‌ రిజర్వు మూడుసార్లు వడ్డీ రేట్లను పెంచింది. ఫెడరల్‌ ఓపెన్‌ మార్కెట్‌ కమిటీ(ఎఫ్‌వోఎంసీ) తాజా పరపతి సమీక్షలో 25 బేసిస్‌పాయింట్లు వడ్డీ రేటును వడ్డించింది. దీంతో ఫెడ్‌ ఫండ్స్‌ రేట్లు 1.25-1.5 శాతానికి చేరాయి. ఈ నిర్ణయంతో అమెరికాలో రుణాలు మరింత ప్రియం కానున్నాయి. తక్కువ పన్నులతో వినియోగదారుల వ్యయం, వ్యాపార పెట్టుబడుల పెరుగుదలతో వచ్చే ఏడాదికి 2.5 శాతం వద్ధిని అంచనా వేసింది. ఇప్పటికీ ఆర్థిక వ్యవస్థ మరో రేటు పెంపునకు తగినంత బలంగా ఉందని ఫెడ్‌ చైర్‌పర్శన్‌ జానెట్‌ యెలెన్‌ పేర్కొన్నారు. దీంతో మరోమారు వడ్డీ రేట్ల పెంపునకు ఆమె సంకేతాలు ఇచ్చారు. ఇదిలా ఉంటే ఫెడ్‌ వడ్డీ రేట్ల పెంపు పలు దేశాలతో పాటు భారత్‌ మార్కెట్లపై ఈ ప్రభావం పడింది. ఇక జీఎస్టీతో పాటు వడ్డీ రేట్ల కారణంగా ఫారిన్‌ ఇన్‌స్టిట్యూషనల్‌ ఇన్వెస్టర్లు (ఎఫ్‌ఐఐలు) భారీగా తరలిపోవడానికి దోహదం చేశాయి.
వృద్ధికి సంస్కరణల పోటు ..
నోట్ల రద్దు, జీఎస్టీ వల్ల భారత ఆర్థిక వ్యవస్థ మరింత దిగజారనుందని పలువురు ఆర్థిక వేత్తలు హెచ్చరించారు. ఆ విధంగానే ఫలితాలు వచ్చాయి. ప్రస్తుత ఆర్థిక సంవత్సరంలో భారత ఆర్థిక వ్యవస్థ వద్ధి రేటు 4 ఏండ్ల కనిష్టానికి పడిపోనుందని 30 మంది ఆర్ధికవేత్తలో ఓ సర్వేలో అంచనా వేశారు. 2017-18లో వృద్ధి రేటు 6.7 శాతంగా నమోదు కానుందని అంచనా. నోట్ల రద్దు, కేంద్ర ప్రభుత్వం కొత్తగా అమల్లోకి తెచ్చిన జీఎస్టీ కారణంగా వ్యాపార కార్యకలాపాలు, వినియోగదారుల డిమాండ్‌ భారీగా క్షీణించనుందని రాయిటర్స్‌ పోల్‌లో వెల్లడైంది. నోట్ల రద్దు వల్ల రూ.2 లక్షల కోట్ల నష్టం జరిగిందని మరో రిపోర్టులో వెల్లడయ్యింది. ఈ చర్య వల్ల లక్షలాది మంది ఉపాధి కోల్పోయారు. నోట్ల రద్దు తర్వాత జీడీపీ వృద్ధి 13 త్రైమాసికాల కనిష్ట స్థాయి అయినా 5.7 శాతానికి పడిపోయింది. వద్ధిరేటు ఒక శాతం తగ్గడం ద్వారా రూ.1.30 లక్షల కోట్ల ఆదాయాన్ని కోల్పోయిందని విశ్లేషకులు పేర్కొంటున్నారు. పెద్ద నోట్ల రద్దు, జీఎస్టీ పరమైన ప్రతికూల అంశాల నేపథ్యంలో అంతర్జాతీయ సంస్థలు ఒక్కొక్కటిగా భారత వద్ధి అంచనాలు తగ్గిస్తున్నాయి.
ప్రభుత్వ రంగ సంస్థల వాటాల విక్రయం
ప్రభుత్వ రంగ సంస్థ (పీఎస్‌యూ)ల్లో మార్కెట్‌ శక్తులకు వాటాలను అప్పగి ంచడంలో కేంద్రం దూకుడుగా వ్యవహరిస్తుంది. 2017-18లో పీఎస్‌యూల్లో రూ.72,500 కోట్ల విలువ చేసే వాటాలను విక్రయించాలని లక్ష్యంగా పెట్టుకుంది. కాగా క్రితం ఏప్రిల్‌ నుంచి నవంబర్‌ కాలంలో రూ.50,500 కోట్ల విలువ చేసే పీఎస్‌యూల వాటాలను ప్రయివేటుకు కట్టబెట్టింది.
మీ స్నేహితులకు రికమెండ్ చెయ్యండి